ประธานรัฐสภา ปลูกต้นไม้ เพิ่มคุณภาพอากาศในจังหวัดตรัง
นายชวน หลีกภัย ประธานรัฐสภา เปิดกิจกรรมปลูกต้นไม้ ตามโครงการขยายผลการปลูกป่าและป้องกันไฟป่าตามแนวพระราชดำริ ที่บริเวณริมทางหลวงชนบท ตง 3004 หมู่ที่ 4 ตำบลทุ่งค่าย อำเภอย่านตาขาว จังหวัดตรังนายขจรศักดิ์ เจริญโสภา ผู้ว่าราชการจังหวัดตรัง กล่าวว่า การดำเนินกิจกรรมในวันนี้  จังหวัดตรังได้อนุมัติงบพัฒนาจังหวัด ประจำปีงบประมาณ พ.ศ. 2564 ให้สำนักงานทรัพยากรธรรมชาติและสิ่งแวดล้อม ดำเนินการโดยบูรณาการความร่วมมือให้ส่วนราชการและหน่วยงานจากหลายภาคส่วนร่วมกันดำเนินงาน ประกอบด้วย จังหวัดตรัง แขวงทางหลวงชนบทตรัง องค์การบริหารส่วนจังหวัดตรัง องค์การบริหารส่วนตำบลทุ่งค่าย ร่วมกับพี่น้องประชาชนในพื้นที่ จังหวัดตรังได้พิจารณาคัดเลือกให้พื้นที่บริเวณทางหลวงชนบท ตง 3004 หมู่ที่ 4 ตำบลทุ่งค่าย อำเภอย่านตาขาว จังหวัดตรัง เป็นพื้นที่ดำเนินงานตามโครงการ โดยมีวัตถุประสงค์สำคัญเพื่อเพิ่มพื้นที่สีเขียวของจังหวัดตรังและเป็นแหล่งดูดซับคาร์บอนไดออกไซด์ ตลอดจนลดฝุ่นละอองขนาดเล็ก (PM. 2.5) และเพิ่มการผลิตออกซิเจน จากข้อมูลรายงานคุณภาพอากาศของสถานีตรวจวัดคุณภาพอากาศจังหวัดตรัง พบว่า  จังหวัดตรังเป็นพื้นที่ที่มีคุณภาพอากาศดีมากและคาดว่าผลจากการจัดกิจกรรมปลูกต้นไม้จะมีส่วนช่วยเพิ่มคุณภาพอากาศในจังหวัดตรังให้ดีขึ้นและจะช่วยแก้ไขปัญหาภาวะโลกร้อนในอีกทางหนึ่งด้วย  สำหรับต้นไม้ที่จะปลูกในวันนี้ ประกอบด้วย ต้นยมชวน จำนวน 350 ต้น และต้นทองอุไร จำนวน 450 ต้น ในระยะทางประมาณ 1.6 กิโลเมตร โดยมีผู้เข้าร่วมกิจกรรม รวมทั้งสิ้น  46 คน ภายใต้มาตรการป้องกันการแพร่ระบาดของโรคติดเชื้อไวรัสโคโรนา 2019